አርትስ ሚዲያ ፕሮዳክሽን የቀድሞ የምርት ገበያ ዋና ሥራ አስፈጻሚን ሾመ
አርትስ ሚዲያ ፕሮዳክሽን አክሲዮን ማኅበር የቀድሞ የኢትዮጵያ ምርት ገበያ ዋና ሥራ አስፈጻሚ የነበሩትን አቶ ኤርሚያስ እሸቱን፣ የድርጅቱ ዋና ሥራ አስፈጻሚ አድርጎ ሾመ፡፡ አቶ ኤርሚያስ የምርት ገበያውን ለሦስት ዓመታት ካገለገሉ በኋላ የሥራ መልቀቂያቸውን በቅርቡ ማስገባታቸው ይታወሳል፡፡አቶ ኤርሚያስ የመጀመርያ ዲግሪያቸውን ከማንቸስተር የሳይንስና ቴክኖሎጂ ተቋም ሲያገኙ፣ ሁለተኛ ዲግሪያቸውን ደግሞ በዓለም አቀፍ ንግድ ከማንቸስተር ማኔጅመንት ትምህርት ቤት ወስደዋል፡፡ አቶ ኤርሚያስ የምርት ገበያን ከመቀላቀላቸው በፊት የዘመን ባንክ ምክትል ፕሬዚዳንት የነበሩ ሲሆን፣ ከ20 ዓመታት በላይ በዓለም አቀፍ ደረጃ በሚታወቁት በአይቢኤም፣ በአልካቴል፣ በኦሬንጅና በማክሮ ስትራቴጂ ኩባንያዎች ውስጥ በተለያዩ የኃላፊነት ደረጃ ላይ ሠርተዋል፡፡ አቶ ኤርሚያስ ግዙፍ ዓለም አቀፍ ኩባንያዎችን ሲመሩ የነበሩ የ44 ዓመት ጎልማሳ ናቸው፡፡ አክሲዮን ማኅበሩ እ.ኤ.አ. በ2018 የመጀመርያው ሩብ ዓመት ሥራውን በይፋ ለመጀመር ያቀደ ሲሆን፣ አቶ ኤርሚያስ ያላቸው ዓለም አቀፍ ልምድ አዲስ ለተቋቋመው የሚዲያ ተቋም ስኬት ከፍተኛ አስተዋጽኦ እንደሚኖረው ገልጿል፡፡አርትስ ሚዲያ ፕሮዳክሽን አክሲዮን ማኅበር በኦሊምፒክ መድረክ የወርቅ ሜዳሊያ አግኝቶ የኢትዮጵያ ስም ካስጠራው ታዋቂ አትሌት ጀምሮ በሕክምና፣ በትምህርት፣ በፋይናንስ፣ በሕግ፣ በሚዲያና በተለያዩ ዘርፎች ስኬታማ የሆኑ ግለሰቦች የተቋቋመ የሚዲያ ድርጅት ነው፡፡ የሚዲያ ተቋሙ ዘመናዊና ከፍተኛ ጥራት ያላቸውን በቢዝነስ፣ በፖሊሲና በባህል ላይ ያተኮሩ ይዘቶችን በመላው አፍሪካ ላሉ ተመልካቾቹ ለማቅረብ አቅዷል፡፡አርትስ ሚዲያ አክሲዮን ማኅበር መቀመጫውን ኢትዮጵያ ያደረገ ሲሆን፣ የዜናና የመዝናኛ ፕሮግራሞች በአፍሪካዊ ዕይታ ለማቅረብ ተዘጋጅቷል፡፡ አርትስ በተለይ ለአፍሪካውያን ወጣቶችና አፍሪካዊ ዝርያ ላላቸው ዓለም አቀፍ ተመልካቾች የሚሆኑ ፕሮግራሞች እንደሚስተናገዱበት ይጠበቃል፡፡ 